શાહજહાંએ અમૃતસરમાં તેમનાં ઘરબાર અને જમીન-જાયદાદ લગભગ વિસ્થાપિત અવસ્થામાં મૂકી દીધાં હતાં. શીખગુરુ તેગબહાદુર ગુરુ બન્યા ત્યારે ઔરંગઝેબ બાદશાહ બની ચૂક્યો હતો. તેણે અત્યંત આકરી ધાર્મિક નીતિ અખત્યાર કરી શીખોના ગુરુદ્વારા તોડી પડાવ્યા અને અનુયાયીઓને નગરોની બહાર ખદેડી મૂક્યા હતા. ઔરંગઝેબના આ અધમ કૃત્યનો ગુરુ તેગબહાદુરે વિરોધ નોંધાવતાં મુઘલ સેના ગુરુને કેદ કરી દિલ્હી લઈ ગઈ અને તેગબહાદુરને ઇસ્લામ સ્વીકારવા દબાણ કર્યું, પરંતુ તેઓએ ઇનકાર કરતાં સતત પાંચ દિવસ સુધી ઘોર યાતના બાદ ગુરુ તેગબહાદુરની ડિસેમ્બર ૧૬૭૫માં નિર્મતતાપૂર્વક હત્યા કરવામાં આવી. આ ઘટનાથી મુઘલો અને શીખો વચ્ચે ભવોભવનું વેર શરૂ થયું. શીખો માત્ર ઔરંગઝેબ કે મુઘલોના જ વેરી ન બન્યા, તેઓએ મુસલમાન માત્ર પ્રત્યે વેરભાવના અપનાવી હતી.